Den nordjyske ultraløber Stine Rex snører endnu engang løbeskoene og stiller til start ved et løb, der kan tage pusten fra de fleste. I et døgn skal hun sammen med ultralandsholdet løbe på en 1,5 kilometer lang rute i Albi i Frankrig, når der er VM i 24 timers løb, og den 40-årige aalborgenser er spændt på, hvordan det bliver. - Jeg har aldrig drømt om at jeg, Stine Rex, skulle deltage i VM. Jeg er virkelig nervøs og spændt, skriver hun på sin Facebook-side. Det er især hendes sidste ultraløb, der fylder. I september måtte Stine Rex udgå fra et ekstremløb for første gang i sin karriere, da hun besvimede under 36-timersløbet Spartathlon efter at have løbet 80 ud af i alt 247 kilometer. - Jeg er nervøs, fordi Spartathlon stadigvæk sidder i mit hoved og spændt fordi jeg får at vide, hvor jeg ligger placeret i hele verden, skriver Stine Rex. Egentlig havde ultraløberen ikke regnet med at skulle deltage ved VM, fordi sponsorpengene var brugt på Ultrabalatan og Spartathlon. Men da Bentax meldte sig på banen som sponsor, var hun klar til at tage af sted. Løbet slutter søndag klokken 10.

Opsummering:
Aalborgensiske Stine Rex er med ved VM i 24 timers løb i Frankrig.